Staatskaping: Regering probeer verlore geld terugkryNhlanhla Nene (Foto: Ntswe Mokoena, departement van kommunikasie) Nhlanhla Nene, minister van finansies, het Donderdag gesê die regering werk saam met internasionale instellings om al die geld wat deur staatskaping uit staatskoffers gesteel is op te spoor en terug te vind. Nene het gesê dis moontlik dat die skade wat staatskaping gedoen het soms onderskat word. “As jy kyk na maatskappye wat in staatsbesit is – dít is waar ons grootste uitdagings op die oomblik lê, want as dit nie daarvoor [staatskaping] was nie, sou hulle basis nie so weggekalwe gewees het soos wat dit nou is nie. Ons moet nou die staatsinstellings wat die ergste geraak is herbou,” het Nene gesê. Hy het gesê sy departement werk saam met verskeie multilaterale instansies wat hulle in staat sal stel om verslag te gee van geld wat onwettig herlei is, dié geld op te spoor en terug te kry waar moontlik. Nene het die media toegespreek tydens die Wêreld Ekonomiese Forum (WEF) wat gehou word saam met die Suid-Afrikaanse regering en internasionale sakeleiers om insig na die land se ekonomiese en politiese vooruitsigte te bekom. Dié gesprek sal ook as grondslag dien vir Suid-Afrika se beleggingskonferensie wat na verwagting later vanjaar sal plaasvind.